Møtte offeret på kannibal-forum
De to mennene i 50-årene var begge medlemmer av et nettforum som skryter av å være «det beste stedet for eksotisk kjøtt». Her chatter 3000 personer om sine lyster knyttet til kannibalisme, tortursex og drap. Noen av medlemmene møtes også utenfor nettet, skriver avisen Bild. To av dem som ble kjent på forumet i oktober i fjor var en 55 år gammel håndskriftanalytiker i Dresden-politiet, og en 59 år gammel forretningsmann fra Hannover. Den første mandagen i november satte 59-åringen seg på bussen fra Hannover. I Dresden plukket politimannen ham og kjørte til pensjonatet han drev i småbyen Gimmlitztal. Få timer etter at de møttes for første gang, filmet politimannen 59-åringen hengende i en krok, tilsynelatende død. Deretter filmer han parteringen. Kroppsdelene begravet han i den store hagen. - Ønsket drap Da forretningsmannen ikke dukket opp på jobb, ble han meldt savnet av kolleger. Politiet fant ut at den siste han hadde kontakt med var 55-åringen fra Dresden. På et nettforum med svært spesielt innhold. To uker senere ble politimannen arrestert. Han innrømmet overfor sine kolleger å ha utført drapet: Men det var et drap forretningsmannen selv skal ha ønsket, forklarte han før jul. Ifølge avisen Bild skal avdøde ha vært kreftsyk. Kannibalisme Drapsavsnittet i Dresden er fortsatt usikre på om de skal tiltale kollegaen for forsettlig drap - eller assistanse til selvdrap og likskjending. Politiet mistenker at motivet for å utføre drapet er kannibalisme. De siste månedene har politiet finkjemmet hagen, og funnet stadig nye kroppsdeler. Men fortsatt er det kroppsdeler som mangler, opplyser rettsmedisinere. Bild har snakket med en 31 år gammel mann som styrker politiets teori. Han hevder å ha fått kontakt med politimannen på nettet noen måneder i forveien, og at de hadde avtalt at 31-åringen skulle spises. Da han kom til pensjonatet i Gimmlitztal, skal politimannen likevel ha nektet å drepe ham fordi han var så ung. Politiet bekrefter overfor nyhetsbyrået DPA at de anser 31-åringen for å være et interessant vitne i saken. Spiste penis Manglende kroppsdeler og en påstått avtale om drap, gjør at flere tyske medier sammenligner saken med «Kannibalen fra Rothenburg». I 2002 rystet saken fra Tyskland hele verden da det ble kjent hvordan Armin Meiwes året før hadde søkt etter unge menn som ville spises i et kannibalforum på nett. En 43 år gammel sivilingeniør møtte opp hjemme hos Miewes og her skal kannibalen, ifølge egen forklaring, ha fått tillatelse til å fjerne offerets penis og spise denne. Deretter drepte han 43-åringen og la kroppen i fryseren til flere måltider de ti neste månedene. Senere har han uttalt at han angrer på drapet. Miewes ble dømt til livsvarig fengsel i 2006, og i sin bok «Conversations with a Cannibal» har han skrevet at han angrer på sine handlinger og er blitt vegetarianer i fengselet. Endret forklaring Etter nyttår har politimannen i Dresden endret deler av sin forklaring, ifølge forsvarer Endrik William. Han sier nå at 59-åringen tok sitt eget liv, og at han kun kan siktes for likskjending. Politimannen nekter for å ha hatt seksuelle eller kannibalistiske motiver for drapet. Han sitter fortsatt fengslet i påvente av en rettssak. I februar skal politiet nok en gang grave opp hagen på jakt etter kroppsdelene som fortsatt mangler.
Den drapssiktede politimannen har forklart at han fikk offerets godkjenning til å drepe og partere ham.